
NOGOMETNI KLUB PECA

Pristava 2

2393 Črna na Koroškem

Črna na Koroškem, 8. junij 2012

*** VABILO NA PROSLAVO OB 50-LETNICI NOGOMETNEGA KLUBA PECA ***
Spoštovani!

Nogometni klub Peca v letošnjem letu praznuje prav poseben jubilej, 50-letnico delovanja! Od leta 1962, ko je bil naš klub ustanovljen, je namreč minilo že natanko pol stoletja, zato smo se odločili, da ta dogodek obeležimo z uradno proslavo in drugimi aktivnostmi v okviru prireditve, ki se bo na stadionu v Črni na Koroškem odvila v

petek, 15. junija, in v soboto, 16. junija 2012.

Kot velikega ljubitelja nogometa vas vljudno vabimo, da se udeležite naše prireditve. Vaše prisotnosti bomo zelo veseli, saj nam ogromno pomeni, če lahko na svojem nogometnem igrišču na Pristavi gostimo tako ugledne goste in prijatelje.

Osrednji dogodek bo predstavljala proslava, ki se prične v petek, ob 19.00 uri. Na njej bomo med drugim podelili tudi priznanja posameznikom za dolgoletno delo v klubu in predstavili bogato zgodovinsko zbirko, ki smo jo zbrali v obliki obširnega almanaha oziroma slikovnega in tekstovnega gradiva iz preteklosti in zdajšnjega obdobja delovanja kluba. Po slovesnosti bo sledila pogostitev ob sproščenem druženju ljubiteljev nogometne igre in drugih. 
V petek se bo dogajanje na stadionu sicer začelo odvijati že od 15. ure dalje, ko bomo pričeli z igranjem petih nogometnih tekem različnih Pecinih selekcij (U6, U8, U10, U12 in veterani).
Slovesnost ob 50-letnici NK Peca bomo nadaljevali tudi v soboto: ob 17. uri bo na sporedu mladinska, ob 19. uri pa članska tekma, na kateri se bodo domačini pomerili z Rudarjem iz Velenja. Po odigrani tekmi bo sledila velika zabava s Perom Lovšinom in Španskimi borci (predskupina Večna dilema). Več informacij o programu prireditve lahko najdete tudi na priloženi zloženki.
V upanju, da se boste prireditve udeležili, vas lepo pozdravljam!
                                                                                      Romana Lesjak,

                                                                                                predsednica NK Peca

